
1 ယ့ၣ်ၡူးခရံာ် အပှၤတၢ်မၢဖိ ဖဲယွၤအသး, ယၤစီၤပီလူး, စံးဘၣ် ပှၤစီဆှံ လၢအအိၣ် လၢအ့းဖ့းစူး အပူၤ, ဒီးပှၤလၢ အစူၢ်က့ၤနာ်က့ၤ ယ့ၣ်ၡူးခရံာ်န့ၣ်, 2 မ်တၢ်ဘျုးတၢ်ဖှိၣ် ဒီးတၢ်ဃူတၢ်ဖိး လၢပပၢ်ယွၤ ဒီးကစၢ် ယ့ၣ်ၡူးခရံာ်န့ၣ်, ဘၣ် သုတက့ၢ်. 3 ယွၤ, ပကစၢ် ယ့ၣ်ၡူးခရံာ် အပၢ်, လၢအဆိၣ်ဂ့ၤ ပှၤ လၢကယဲၢ်သး အတၢ်ဆိၣ်ဂ့ၤ လၢမူခိၣ်အလီၢ်တဖၣ်, လၢခရံာ်အပူၤန့ၣ်, မ်အဘၣ် တၢ်ဆိၣ်ဂ့ၤ တက့ၢ်. 4 ဒ်အဃုထၢ ပှၤလၢအဝဲဒၣ်အပူၤ လၢဟီၣ်ခိၣ် အခီၣ်ထံး တချုးကဲထီၣ်ဒံးဘၣ်, ဒ်သိး ပကစီဆှံ, ဒီးတသံၣ်သူမီၢ်ကျာ်ဘၣ် လၢအမဲာ်ညါ, လၢတၢ်အဲၣ်တၢ်ကွံ အပူၤ အသိးလီၤ. 5 အဝဲဒၣ် ပာ်ပာ် ပှၤ လၢဖိအလီၢ် လၢခရံာ် အဃိ, လၢအဂီၢ်ဒၣ်ဝဲ, ဖဲဒၣ်အသးဂ့ၤ အသိး, 6 ဒ်သိးပကကဲထီၣ် တၢ်စံးထီၣ်ပတြၢၤ အဘျုးလၤအဖှိၣ်ကပီၤ လၢအဟ့ၣ် ပှၤ လၢတၢ်အဲၣ်အီၤ တဂၤ အပူၤန့ၣ်လီၤ. 7 လၢအဝဲဒၣ်အပူၤ, ပအိၣ်ဒီး တၢ်ပှ့ၤက့ၤ ပှၤ လၢအသွံၣ်, တၢ်ပျၢ်ပတၢ်ကမၣ်, ဒ်အဘျုးထူးအဖှိၣ်တီၤ အသိး, 8 လၢအမၤအါထီၣ်ဝဲ လၢပဂီၢ်, လၢတၢ်ကူၣ်သ့ ဒီးတၢ်သ့ၣ်ညါနၢ်ပၢၢ်တၢ် အပူၤလီၤ. 9 ဒီးဒုးသ့ၣ်ညါ ပှၤလၢအသးဒၣ်ဝဲ အတၢ်ခူသူၣ် ဒ်တၢ်ဘၣ်အသး လၢအတိာ်ပာ် လၢအပူၤဒၣ်ဝဲ အသိး, 10 ဒ်သိး ဖဲအမုၢ်အလါ ပှဲၤထီၣ်ဒီး, အကဒုးအိၣ်ဖှိၣ် တၢ်ခဲလၢာ် လၢအခိၣ်တဂၤဃီ ခရံာ်အပူၤ, တၢ်အိၣ်လၢမူခိၣ် ဒီး တၢ်အိၣ်လၢဟီၣ်ခိၣ်လီၤ. 11 လၢအဝဲဒၣ်အပူၤန့ၣ်, ပဘၣ် တၢ်ပာ်ပာ်ပှၤ, ဒ်ပှၤလၢအမၤတၢ်ခဲလၢာ် ဖဲအသးဒၣ်ဝဲ တဂၤတိာ်ပာ်ဝဲ အသိး, ဒီးပကဲထီၣ် တၢ်န့ၢ်သါ, 12 ဒ်သိးပဝဲဒၣ်, လၢအမုၢ်လၢ်တၢ်ဆိ လၢခရံာ်အပူၤ, ကကဲထီၣ် လၢတၢ်စံးထီၣ်ပတြၢၤ အလၤကပီၤ အဂီၢ်လီၤ. 13 လၢအဝဲဒၣ်အပူၤ, သုဝဲသ့ၣ်စ့ၢ်ကီး နၢ်ဟူ တၢ်မ့ၢ်တၢ်တီ အကလုၢ် အကထါ, တၢ်အုၣ်က့ၤခီၣ်က့ၤ သုအတၢ်သးခုအကစီၣ် ဒီး, သုစူၢ်က့ၤနာ်က့ၤ စ့ၢ်ကီး တၢ် ဝံၤဒီး, သုဘၣ်တၢ်ဃံၤဃာ်သု လၢသးစီဆှံ ဘၣ်ဃးဒီး အတၢ်စံးပာ်န့ၣ်လီၤ. 14 အဝဲန့ၣ်မ့ၢ် တၢ်ဟ့ၣ်ကီၤ လၢပတၢ်န့ၢ်သါ အဂ့ၢ်, တုၤလီၤ လၢပန့ၢ် တၢ်လၢတၢ်ပှ့ၤပာ် လၢပဂီၢ်, လၢတၢ်စံးထီၣ်ပတြၢၤ အဝဲဒၣ် အလၤအကပီၤ အဂ့ၢ်လီၤ. 15 မၤသးဒ်န့ၣ်ဒီး, သုစူၢ်က့ၤနာ်က့ၤ ကစၢ်ယ့ၣ်ၡူး, ဒီးအဲၣ် ပှၤစီဆှံခဲလၢာ်န့ၣ် ယနၢ်ဟူ သတးဒီး, 16 ယစံးထီၣ်ပတြၢၤ အဘျုးအဖှိၣ် လၢသုဃိန့ၣ် ယတဆိတ့ၢ်ဘၣ်, ဒီးယသ့ၣ်နီၣ်ထီၣ်သု လၢယတၢ်ဘါထုကဖၣ် အပူၤလီၤ. 17 ဒ်သိးပကစၢ် ယ့ၣ်ၡူးခရံာ် အကစၢ်, တၢ်လၤကပီၤ အပၢ်တဂၤ ကဟ့ၣ်လီၤ သုသး ဘၣ်ဃးဒီး တၢ်ကူၣ်သ့ကူၣ်ဘၣ်, ဒီးတၢ်လီၣ်ဖျါ လၢတၢ်သ့ၣ်ညါထံအီၤ အပူၤ, 18 ဒ်သိး သုသးအမဲာ် ကကပီၤထီၣ်, ဒီးသုကထံၣ်ဘၣ် တၢ်မုၢ်လၢ် ဘၣ်ဃးဒီး အတၢ်ကိးန့ၢ် သုန့ၣ်မ့ၢ် ဒ်လဲၣ်ဒ်လဲၣ်, ဒီးအတၢ်န့ၢ်သါ လၢအပှၤစီဆှံ အပူၤ, အလၤကပီၤ အထူးအတီၤ မ့ၢ်တၢ်ဒ်လဲၣ်ဒ်လဲၣ်, 19 ဒီးအစိဒိၣ် အကမီၤဒိၣ် လၢပှၤနာ်တၢ် ပဝဲဒၣ်အဂ့ၢ် မ့ၢ်တၢ်ဒ်လဲၣ်ဒ်လဲၣ်, 20 လၢအမၤဝဲ လၢအစိအကမီၤ အဂံၢ်အဘါ လၢခရံာ်အပူၤ ဖဲအဒုးဂဲၤဆၢထၢၣ်အီၤ လၢတၢ်သံအပူၤ, ဒီးပာ်အီၤ လၢအစုထွဲ လၢမူခိၣ်အလီၢ်တဖၣ်, 21 လၢတၢ်အခိၣ် ဒီးတၢ်အဒိၣ်အထီ, ဒီးတၢ်ကဲကစၢ်, ဒီး ကယဲၢ် တၢ်အမံၤ လၢတၢ်ကိးဝဲ ထဲအအံၤ တဃၣ်ဧိၤ တမ့ၢ်ဘၣ်, မ့ၢ်ခဲကိာ်တဃၣ်စ့ၢ်ကီး, အဖီခိၣ်, 22 ဒီးပာ် တၢ်ခဲလၢာ် လၢအခီၣ် အဖီလာ်, ဒီးဒုးကဲအီၤ လၢတၢ်ခဲလၢာ် အခိၣ်, လၢတၢ်အိၣ်ဖှိၣ် လၢအမ့ၢ်အနီၢ်ခိ အဂီၢ်, 23 ပှၤလၢ အမၤပှဲၤထီၣ် တၢ်ခဲလၢာ် လၢတၢ်ခဲလၢာ်တဂၤ အတၢ်လၢတၢ်ပှဲၤလီၤ.

1 ဒီးပှၤလၢအသံတ့ၢ် လၢတၢ်သရူးတၢ်ကမၣ် ဒီးတၢ်ဒဲးတူာ်တၢ်ဒဲးဘး အပူၤ သုဝဲသ့ၣ်အံၤ, ယွၤ မၤမူထီၣ်က့ၤလံ သုလံ. 2 တၢ်န့ၣ်တဖၣ်အပူၤ သုလဲၤတ့ၢ် ဒ်ပှၤအအံၤတဃၣ်ဖိ အသိး, ဒ်တၢ်ဖးဖီ အစိအကမီၤ အခိၣ်, သးလၢအမၤတၢ် ခဲကနံၣ်အံၤ လၢပှၤတစူၢ်ဘၣ်တၢ် အပူၤ အသိးန့ၣ်လီၤ. 3 လၢအဝဲသ့ၣ် အကျါ လၢထံး လၢမကိၣ် ပဝဲဒၣ်ခဲလၢာ်အံၤ, ပအိၣ်ပဆိး လၢပဖံးပညၣ် အသးကွံတၢ် အပူၤ, ဒီးပမၤတၢ် ဖဲဒၣ်ပဖံးပညၣ် အသး, ဒီးဒ်ပသး ကူၣ်တၢ်ဖးတၢ် အသိး, ဒီးပအိၣ်ဖျဲၣ် လၢပှၤဂ့ၤဘၣ်တၢ်သးဒိၣ်ထီၣ် ဒ်ပှၤဂၤအသိးန့ၣ်လီၤ. 4 မ့မ့ၢ် ယွၤလၢအသူၣ်ကညီၤတၢ်ဒိၣ် သးကညီၤတၢ်အါန့ၣ်, မ့ၢ်အအဲၣ် ပှၤကွံ ပှၤအါအါကလဲာ် အဃိဒီး, 5 ပှၤလၢအသံ လၢတၢ်ကမၣ် အပူၤ ပဝဲဒၣ်အံၤ, မၤမူထီၣ်က့ၤဃုာ် ပှၤ ဒီးခရံာ်လီၤ. (သုတုၤ လၢတၢ်အုၣ်က့ၤခီၣ်က့ၤသု လၢတၢ်ဘျုးတၢ်ဖှိၣ်,) 6 ဒီးမၤ ဂဲၤဆၢထၢၣ်ဃုာ်ပှၤ, ဒီးဒုးဆ့ၣ်နီၤဃုာ်ပှၤ, လၢမူခိၣ်အလီၢ်တဖၣ် အပူၤ လၢယ့ၣ်ၡူးခရံာ် အပူၤ, 7 ဒ်သိး အကဒုးနဲၣ် အဘျုးထူးဒိၣ် အဖှိၣ်တီၤအါ လၢခဲကိာ် အစိၤအဃၣ်တဖၣ်, လၢအမၤဂ့ၤ ပှၤလၢယ့ၣ်ၡူးခရံာ် အပူၤ အဃိလီၤ. 8 အဂ့ၢ်ဒ်အံၤ, သုတုၤ လၢတၢ်အုၣ်က့ၤခီၣ်က့ၤသု လၢတၢ်ဘျုးတၢ်ဖှိၣ် လၢတၢ်နာ် အဃိလီၤ. ဒီးအဝဲန့ၣ် တမ့ၢ်ဘၣ် လၢသုဃိဒၣ် သုဝဲဘၣ်, မ့ၢ်ယွၤအတၢ်ဟ့ၣ်လီၤ. 9 ဒ်သိး ပှၤသုတပာ်အသး ကဖၢလၢ နီတဂၤ တဂ့ၤဒီး, တမ့ၢ်ဘၣ် လၢတၢ်မၤအဃိဘၣ်. 10 အဂ့ၢ်ဒ်အံၤ, ပမ့ၢ်အတၢ်မၤ လၢအတ့လီၤဝဲ လၢယ့ၣ်ၡူးခရံာ် အပူၤ, ဒ်သိး ပကမၤ တၢ်ဂ့ၤတဖၣ် လၢယွၤကတဲာ်ကတီၤပာ် လၢပကလဲၤတၢ် လၢအပူၤန့ၣ်လီၤ. 11 မၤသးဒ်န့ၣ်ဒီး, သု လၢအမ့ၢ်တ့ၢ် ပှၤကလုာ်တဖၣ် လၢတၢ်ဖံးတၢ်ညၣ် အပူၤ, ပှၤလၢပှၤဒိးတၢ်ကူးတရံး လၢတၢ်ဖံးတၢ်ညၣ် လၢတၢ်မၤ လၢပစု, ကိးဝဲ လၢပှၤတဒိးဘၣ် တၢ်ကူးတရံးန့ၣ်, 12 လၢဖဲအကတီၢ်န့ၣ် သုတအိၣ်ဘၣ် ဒီးခရံာ်ဘၣ်, ပှၤတခီဘီမုၢ်ဖိ လၢအတဘၣ်ဃးဒီး အံၣ်စရ့လးဘၣ်, ဒီးပှၤတမှံၤတပျီၤ လၢအတဘၣ်ဃးဘၣ်ဒီး တၢ်စံးပာ် အတၢ်အၢၣ်လီၤအီလီၤဘၣ်, ပှၤတအိၣ်ဘၣ်ဒီး တၢ်မုၢ်လၢ်ဘၣ်, ဒီးတအိၣ်ဘၣ်ဒီး ယွၤ လၢဟီၣ်ခိၣ်ချၢန့ၣ်, သ့ၣ်နီၣ်ထီၣ်က့ၤ သုဝဲ တက့ၢ်. 13 မ့မ့ၢ်ခဲကနံၣ်အံၤ လၢယ့ၣ်ၡူးခရံာ် အပူၤန့ၣ်, သု လၢအအိၣ်ယံၤတ့ၢ်ဝဲအံၤ, အိၣ်ဘူးထီၣ်က့ၤ လၢခရံာ်အသွံၣ် အဃိလီၤ. 14 အဂ့ၢ်ဒ်အံၤ, အဝဲဒၣ် မ့ၢ်ပတၢ်ဃူတၢ်ဖိး, ပှၤလၢအမၤက့ၤ ပှၤခံဖုတဖုဃီ, ဒီးမၤလီၤပှီၢ်ကွံာ် တၢ်ခိၣ်ဒူ အိၣ်လၢပဘၢၣ်စၢၤ, 15 ဒီးလၢအဖံးအညၣ် အပူၤ မၤဟးဂီၤ တၢ်ထီဒုၣ်ထီဒါ, ဒ်ပစံးတၢ် အသိး, တၢ်သိၣ်တၢ်သီ ဘၣ်ဃးဒီး တၢ်မၤလိာ် လၢတၢ်အသနိတဖၣ်န့ၣ် သတးဒီး, ပှၤခံကလုာ်န့ၣ် တ့က့ၤဝဲ လၢပှၤအသီတဂၤဃီ လၢအကစၢ်ဒၣ်ဝဲ အပူၤ ဒီး, မၤ တၢ်ဃူတၢ်ဖိးလီၤ. 16 ဒီးမၤသံကွံာ် တၢ်ထီဒုၣ်ထီဒါန့ၣ် သတးဒီး, မၤဖိးလိာ် တၢ်ခံခီ ဒီးယွၤ လၢအနီၢ်တဂၤဃီ လၢထူၣ်စုညါန့ၣ်လီၤ. 17 ဒီးဟဲစံၣ်တဲၤတဲလီၤ တၢ်ဃူတၢ်ဖိး လၢသု လၢအအိၣ်ယံၤ, ဒီးတၢ်ဃူတၢ်ဖိး ဒီးပှၤ လၢအအိၣ်ဘူး လီၤ. 18 အဂ့ၢ်ဒ်အံၤ, ပဝဲဒၣ် ပှၤခံဖုအံၤ, ပန့ၢ်ဘၣ် တၢ်ဆှၢပှၤ ဆူပၢ်အအိၣ် လၢသးတဖျၢၣ်ဃီ လၢအဝဲဒၣ် အဃိလီၤ. 19 မၤသးဒ်န့ၣ်ဒီး သုတမ့ၢ်လၢၤဘၣ် ပှၤတခီဘီမုၢ်ဖိ ဒီးပှၤတမှံၤဘၣ်. မ့မ့ၢ်သုမ့ၢ် ပှၤဝ့ၢ်ဖိသကိးပှၤဝ့ၢ်ဖိ ဒီးပှၤစီဆှံ, ဒီး ယွၤအပှၤဟံၣ်ဖိ, 20 ဒီးတၢ်မၤထီၣ်သု လၢပှၤတၢ်မၢဖိ, ဒီး ဝံသ့ၣ်တဖၣ် အခီၣ်ထံး အဖီခိၣ်, ဒီးယ့ၣ်ၡူးခရံာ် အကစၢ်ဒၣ်ဝဲ မ့ၢ်ဟံၣ်သနၢၣ် အခီၣ်ထံးလီၤ. 21 လၢအဝဲဒၣ်အပူၤ ဟံၣ်န့ၣ် ခဲလၢာ် ဘၣ်လိာ်ဖိးဒ့လိာ်အသး ဒီဖျၢၣ်ညါ သတးဒီး, ဒိၣ်ထီၣ် ဒီးကဲထီၣ် လၢယွၤအဟံၣ်စီဆှံလီၤ. 22 ဒီး လၢအဝဲဒၣ်အပူၤ တၢ်သူၣ်ထီၣ်ဃုာ်သု လၢ ယွၤအိၣ်ဝဲဆိးဝဲ အလီၢ် လၢသးအပူၤလီၤ.

1 လၢတၢ်န့ၣ် အဃိ, ယၤစီၤပီလူး, ယ့ၣ်ၡူးခရံာ် အပှၤဘၣ်ဃိာ် လၢပှၤကလုာ်တဖၣ်, သုဝဲသ့ၣ် အဂီၢ်, 2 သုမ့ၢ် နၢ်ဟူတ့ၢ် တၢ်မၤ ဘၣ်ဃးဒီး ယွၤအဘျုးအဖှိၣ် လၢတၢ်ဟ့ၣ်လီၤယၤ လၢသုဂီၢ်, 3 လၢတၢ်ဒုးသ့ၣ်ညါ တၢ်ခူသူၣ် လၢယၤ လၢတၢ်လီၣ်ဖျါ အပူၤ, ဒ်ယကွဲးတ့ၢ် လၢတၢ်စှၤကိာ် အသိးလီၤ. 4 လၢအဝဲန့ၣ် သုမ့ၢ်ဖးဒီး, သုကထံၣ် ယတၢ်နၢ်ပၢၢ် လၢခရံာ် အတၢ်ခူသူၣ်န့ၣ်လီၤ. 5 တၢ်ခူသူၣ်န့ၣ် လၢတၢ်အစိၤအဃၣ်အဂၤ အပူၤန့ၣ်, တဒုးသ့ၣ်ညါဘၣ် ပှၤကညီဖိခွါတဖၣ် ဒ်အလီၣ်ဖျါထီၣ်အီၤ ခဲကနံၣ်အံၤ လၢအပှၤတၢ်မၢဖိစီဆှံ ဒီး ဝံသ့ၣ်တဖၣ် လၢသးန့ၣ်, အသိး, 6 လၢပှၤကလုာ်တဖၣ် ကန့ၢ်သါဃုာ်တၢ်, ဒီးဘၣ်ဃးဒီး နီၢ်တဂၤဃီ, ဒီးဒိးန့ၢ်ဃုာ် တၢ်စံးပာ် လၢခရံာ် အပူၤ လၢတၢ်သးခုအကစီၣ် အဃိလီၤ. 7 လၢတၢ်သးခုအကစီၣ်န့ၣ်, ယကဲ လၢအပှၤတၢ်မၢဖိ ဖဲဒၣ် ယွၤအဘျုးအဖှိၣ် အတၢ်ဟ့ၣ်လီၤယၤ ဒ်အစိအကမီၤ မၤတၢ် အသိးန့ၣ်လီၤ. 8 တၢ်ဟ့ၣ်လီၤ တၢ်ဘျုးတၢ်ဖှိၣ်အံၤ လၢယၤ, ပှၤအဆံးကတၢၢ် လၢပှၤစီဆှံခဲလၢာ် အဖီလာ်တဂၤ, ဒ်သိး ယကစံၣ်တဲၤတဲလီၤ ခရံာ် အတၢ်ထူးတၢ်တီၤ လၢပသ့ၣ်ညါထီၣ် တသ့ဘၣ်, 9 ဒီးဒ်သိး ယကဒုးသ့ၣ်ညါ ပှၤခဲလၢာ်, လၢတၢ်မၤ ဘၣ်ဃးဒီး တၢ်ခူသူၣ် လၢအအိၣ်ပာ်ခူသူၣ်အသး လၢတၢ်အစိၤတဖၣ် လၢယွၤ, လၢအတ့လီၤ တၢ်ခဲလၢာ် တဂၤအပူၤန့ၣ်, မ့ၢ်တၢ်ဒ်လဲၣ်ဒ်လဲၣ် အဂ့ၢ်လီၤ. 10 ဒ်သိး တၢ်အဒိၣ်အခိၣ် ဒီးတၢ်အစိအကမီၤ လၢမူခိၣ်အလီၢ်တဖၣ်န့ၣ်, ကသ့ၣ်ညါထီၣ် ခဲကနံၣ်အံၤ ယွၤအတၢ်ကူၣ်သ့ လၢအဒိၣ်ဝဲအါဝဲန့ၣ်, လၢတၢ်အိၣ်ဖှိၣ် အဃိ, 11 ဒ်အတၢ်တိာ်ပာ် အစိၤစိၤအဃၣ်ဃၣ် လၢအတိာ်မၤဝဲ လၢပကစၢ် ယ့ၣ်ၡူးခရံာ် အပူၤ အသိးလီၤ. 12 လၢအဝဲဒၣ် အပူၤ, ပအိၣ်ဒီး ပသးခူတလ့ၢ်, ဒီးတၢ်ဒုးဟဲပှၤဆူအအိၣ် လၢပသူၣ်ဂၢၢ်သးကျၢၤ လၢတၢ်နာ်အီၤ အဃိလီၤ. 13 မၤသးဒ်န့ၣ်ဒီး, ယဃ့ကညး လၢသုသုတလီၤဘှါ လၢယတၢ်နးတၢ်ဖှီၣ် လၢယဒိးလၢသုဃိန့ၣ် တဂ့ၤ. အဝဲန့ၣ်မ့ၢ် သုလၤသုကပီၤလီၤ. 14 လၢတၢ်န့ၣ် အဃိ ယချံးလီၤယခီၣ် လၢပကစၢ် ယ့ၣ်ၡူးခရံာ် အပၢ် အမဲာ်ညါ, 15 လၢပှၤအဒူၣ်ကိးဒူၣ်ဒဲး လၢမူခိၣ် ဒီးလၢဟီၣ်ခိၣ်ချၢ, ဘၣ်တၢ်ယုၢ် အမံၤလၢ အီၤ, 16 ဒ်သိး အကဟ့ၣ်လီၤသု ဒ်အလၤထူးအကပီၤတီၤ အသိး, လၢသုနီၢ်လၢညါ ကန့ၢ်ဘၣ် အဂံၢ်ဆူၣ် အဘါဆူၣ် လၢသးအဃိ, 17 ဒ်သိး ခရံာ် ကအိၣ်ဝဲဆိးဝဲ လၢသုသးအပူၤ လၢတၢ်နာ် အဃိ, ဒ်သိး သုဂံၢ်စဲၤလီၤ, ဒီးသုခီၣ်ထံး ပာ်ကျၢၤအသး လၢ တၢ်အဲၣ်တၢ်ကွံ အပူၤ သတးဒီး, 18 သုနၢ်ကပၢၢ်ထီၣ်သကိး ဒီးပှၤစီဆှံ ခဲလၢာ်, ဒီး သုကသ့ၣ်ညါထီၣ်တၢ် လၢအမ့ၢ် ခရံာ် အတၢ်အဲၣ်တၢ်ကွံ အဒီၣ်တူာ်, ဒီးအထီ, ဒီးအလီၤဆၢၣ်, ဒီးအထီၣ်ထီ, 19 ဒီးဒ်သိး သုကသ့ၣ်ညါ ခရံာ် အတၢ်အဲၣ် လၢပသ့ၣ်ညါလၢာ် တသ့ဘၣ်, ဒ်သိး သု ကလၢထီၣ်ပှဲၤထီၣ် ဒီးယွၤ အတၢ်လၢတၢ်ပှဲၤ ခဲလၢာ်လီၤ. 20 ဒီးပှၤလၢအမၤအါန့ၢ်ဒိၣ်န့ၢ် ကယဲၢ် ပဃ့တၢ် ဒီးဆိကမိၣ်တၢ်သ့တဂၤ, ဒ်အစိအကမီၤ လၢအမၤဝဲ လၢပပူၤ အသိး, 21 မ်အဘၣ် တၢ်လၤကပီၤ လၢတၢ်အိၣ်ဖှိၣ် အပူၤ ဒီး လၢယ့ၣ်ၡူးခရံာ် အပူၤ လၢတၢ်အစိၤတဖၣ် ခဲလၢာ်, လီၤထူလီၤယိာ် တက့ၢ်. အၤမ့ၣ်.


အ့းဖ့းစူး Ephesians 4

1 မၤသးဒ်န့ၣ်ဒီး, ပှၤလၢအဘၣ်ဃိာ် လၢကစၢ် အဃိ, ယဲဒၣ်အံၤ, ယဃ့ကညးသု ဒ်သိး သုကလဲၤ ဒ်အကြၢး ဒီးတၢ်ကိး လၢတၢ်ကိးက့ၤသု အသိး, 2 အိၣ်ဒီး ကယဲၢ် တၢ်ဆီၣ်လီၤသုသး, ဒီးသူၣ်စူၤသးစူၤ, အိၣ်ဒီး တၢ်ဝံသးစူၤဃဲးဃဲး, ဒီးကီၤသုသး သကိးသကိး လၢတၢ်အဲၣ်တၢ်ကွံ အပူၤ သတးဒီး, 3 ဂုာ်ဟံးဃာ် သုသး တဖျၢၣ်ဃီ လၢတၢ်ဃူတၢ်ဖိး အတၢ်စၢဃာ် အပူၤ တက့ၢ်. 4 နီၢ်တဂၤဃီ, ဒီးသး တဖျၢၣ်ဃီ, ဒ်တၢ်ကိးက့ၤသု လၢတၢ်မုၢ်လၢ် တမံၤဃီ လၢသုတၢ်ကိး အပူၤ အသိးန့ၣ်လီၤ. 5 ကစၢ် တဂၤဃီ, တၢ်နာ် တမံၤဃီ, တၢ်ဒိးဘျၢ တမံၤဃီ, 6 ယွၤ တဂၤဃီ ဒီးတၢ်ခဲလၢာ် အပၢ်, လၢအအိၣ်ဝဲ လၢတၢ်ခဲလၢာ် အဖီခိၣ်, ဒီးအိၣ်ဝဲ လၢတၢ်ကိးပူၤဒဲး, ဒီးအိၣ်ဝဲ လၢတၢ်ခဲလၢာ် အပူၤ တဂၤ လီၤ. 7 ဘၣ်ဆၣ်ဒီး ဒ်ခရံာ် အတၢ်ဃီၣ် ဟ့ၣ်တၢ်အသိးန့ၣ် တၢ်ဟ့ၣ်ပဝဲဒၣ် ကိးဂၤဒဲး, လၢတၢ်ဘျုးတၢ်ဖှိၣ်လီၤ. 8 မၤသးဒ်န့ၣ်ဒီး, တၢ်စံးဝဲဒၣ်, တုၤအက့ၤထီၣ်ဆူ ထးန့ၣ် ဒီး, မိၤထီၣ် မၢကဲကုၢ်တၢ် လၢအမၢကဲကုၢ်တၢ်, ဒီးဟ့ၣ်လီၤ တၢ်ဘျုးတၢ်ဖှိၣ် လၢပှၤကညီလီၤ. 9 ဒီးတၢ်လၢအက့ၤထီၣ်န့ၣ်, မ့တမ့ၢ်ဘၣ် လၢအဟဲလီၤဆိဆူ ဟီၣ်ခိၣ်လာ်န့ၣ် ဒီး, မ့ၢ်အမ့ၢ်မနုၤလဲၣ်. 10 ပှၤလၢအဟဲလီၤတဂၤန့ၣ်မ့ၢ် ပှၤလၢအက့ၤထီၣ်ဝဲဆူ ကယဲၢ် မူခိၣ်တဖၣ် အဖီခိၣ်, ဒ်သိးအကမၤပှဲၤထီၣ် တၢ်ခဲလၢာ်လီၤ. 11 ဒီးအဝဲဒၣ် ဟ့ၣ် ပှၤတၢ်မၢဖိ တနီၤ, ဒီးဝံ တနီၤ, ဒီးပှၤလဲၤစံၣ်တဲၤတဲလီၤ တၢ်သးခုအကစီၣ် တနီၤ, ဒီးပှၤကွၢ်တၢ် တနီၤ, ဒီးသရၣ်သိၣ်လိတၢ် တနီၤ, 12 လၢပှၤစီဆှံတဖၣ် ကလၢထီၣ်ပှဲၤထီၣ် အဂီၢ်, လၢပှၤကမၤ အခ့အပှၤ အတၢ် အဂီၢ်, လၢခရံာ်အနီၢ် ကထီၣ်ဝဲထီဝဲ အဂီၢ်, 13 တုၤပတုၤ လၢတၢ်တမံၤဃီ ဘၣ်ဃးဒီး တၢ်နာ် တမံၤဃီ, ဒီးတၢ်သ့ၣ်ညါ ယွၤအဖိခွါ ဒီး, ပဒိၣ်တုာ်ခိၣ်ပှဲၤ လၢတၢ်ထဲသိး ဒီးခရံာ်အနီၢ် အတၢ်လၢတၢ်ပှဲၤ အပူၤလီၤ. 14 ဒ်သိး ပသုတမ့ၢ်လၢၤ ဖိသၣ် လၢအဟူးဝးဝဲ, ဒီးဒံဝ့ၤဒံဝီၤ ထွဲ ကယဲၢ် တၢ်သိၣ်တၢ်သီ အကလံၤ အခံ, လၢပှၤကညီ အလီတၢ်ဝ့ၤတၢ်, လၢတၢ်လွဲတၢ်လဲး ဘၣ်ဃးဒီး အလီတၢ် အတၢ်ကူၣ်တၢ်ဆးန့ၣ် တဂ့ၤ. 15 အခိၣ် တလိာ်ပဟံးဃာ် တၢ်မ့ၢ်တၢ်တီ လၢတၢ်အဲၣ်တၢ်ကွံ အပူၤ သတးဒီး, ပကဒိၣ်ထီၣ် အါထီၣ် လၢတၢ်ခဲလၢာ်ဆူ အဝဲဒၣ် လၢအမ့ၢ် တၢ်အခိၣ် အပူၤ, ဒ်ပစံးတၢ်အသိး, ခရံာ်အပူၤလီၤ. 16 လၢအဝဲဒၣ်အပူၤ, တၢ်ဒုးတံၢ်လိာ်ပနီၢ် ဒီဂၤညါ အဆၢ, ဒီးဒုးစဲဘူးဝဲ လၢကယဲၢ် အဆၢ လၢအမၤစၢၤတၢ် ဒ်အဂီၤတမံၤ ဒီးတမံၤမၤဝဲ အသိး သတးဒီး, မၤဒိၣ်ထီၣ်နီၢ်န့ၣ်, ဒ်သိး အကထီၣ်ဝဲ ထီဝဲ လၢအကစၢ်ဒၣ်ဝဲ လၢတၢ်အဲၣ်တၢ်ကွံ အပူၤလီၤ. 17 မၤသးဒ်န့ၣ်ဒီး, ယစံး တၢ်အံၤ, ဒီးအုၣ်ယသး လၢကစၢ် အပူၤ, ဒ်သိး သုသုတလဲၤလၢၤ, ဒ်ပှၤကလုာ်တဖၣ် လၢအလဲၤတၢ် ဖဲဒၣ်အကူၣ်တၢ် ကလီကလီ အသိးန့ၣ် တဂ့ၤ လီၤ. 18 အဝဲသ့ၣ်တဖၣ် အသူၣ်ခံးအသးခံး သတးဒီး, လီၤဖးကွံာ် ဒီးယွၤအတၢ်မူ, လၢတၢ်တသ့ၣ်ညါဘၣ် အိၣ်လၢအပူၤ အဃိ, ဒီးလၢအသူၣ်ကိၤ အသးကိၤ အဃိလီၤ. 19 အမဲာ် တဆှးလၢၤဘၣ်ဒီး, ဟ့ၣ်လီၤဒၣ်အသး လၢအသးကတၢ အပူၤ, ဒ်သိး အကဂုာ်မၤ ကယဲၢ် တၢ်အဲၣ်တလ့ၤ အဲၣ်တဘီ ခဲလၢာ်လီၤ. 20 မ့မ့ၢ် သုတမၤလိဘၣ် ခရံာ်ဒ်န့ၣ်ဘၣ်. 21 ဒ်ပစံးတၢ်အသိး, သုမ့ၢ် နၢ်ဟူ အီၤ ဒီးဘၣ်တၢ်သိၣ်လိသု လၢအပူၤ, ဒ်တၢ်မ့ၢ်တၢ်တီ လၢယ့ၣ်ၡူး အပူၤ အသိး, 22 ဒ်သိး သုကဘ့ၣ်လီၤကွံာ် သုနီၢ်လီၢ်လံၤ ဘၣ်ဃးဒီး သုတၢ်မၤ လၢပျၢၤ လၢအအုၣ်သံဝဲ ဒ်တၢ်လီတၢ်ဝ့ၤ အတၢ်သးကွံ အသိးန့ၣ်, 23 ဒီးဒ်သိး သုကကဲထီၣ် ပှၤအသီ လၢသး အတၢ်ဆိကမိၣ်, 24 ဒီးကူထီၣ်သိးထီၣ် သုနီၢ်သီတ့အသး လၢတၢ်လီၤဂာ်ယွၤ အသိး, လၢတၢ်တီတၢ်လိၤ, ဒီးတၢ်စီဆှံနီၢ်နီၢ် အပူၤလီၤ. 25 မၤသးဒ်န့ၣ်ဒီး, ကွံာ်တ့ၢ်ကွံာ် တၢ်ကတိၤ ကဘျံးကဘျၣ်, ဒီးကတိၤလိာ်သုသး လၢတၢ်မ့ၢ်တၢ်တီ တဂၤဒီးတဂၤ တက့ၢ်. အဂ့ၢ်ဒ်အံၤ, ပမ့ၢ် ပဂီၤသကိးပဂီၤ တဂၤဒီးတဂၤလီၤ. 26 သးဒိၣ်ထီၣ်ဒီး, မၤကမၣ်တၢ် တဂ့ၤ. လၢသုတၢ်သးဒိၣ်ထီၣ်န့ၣ် သုတဒုးလီၤနုာ် မုၢ် တဂ့ၤ. 27 ဒီးဟ့ၣ် မုၣ်ကီၤလံၢ် အလီၢ် တဂ့ၤ. 28 ပှၤလၢအဟုၣ်တၢ်, မ်အသု တဟုၣ်လၢၤတၢ် တဂ့ၤ, အခိၣ်တလိာ်, ဒ်သိးအကဟ့ၣ်နီၤတၢ် လၢပှၤဖှီၣ်ဖိယာ်ဖိ ဒီး, မ်အကျဲးစၢးမၤ တၢ်ဂ့ၤ လၢအစုသပှၢ်ပှၢ် တက့ၢ်. 29 တၢ်ကတိၤ အအၢအသီန့ၣ်, မ်သုသု တဒုးဟဲထီၣ် လၢသုကိာ်ပူၤ နီတဘီ တဂ့ၤ. ဒ်သိး ပှၤနၢ်ဟူတၢ်တဖၣ် ကန့ၢ်ဘၣ် အဘျုးအဖှိၣ်ဒီး, ကတိၤ တၢ်ဂ့ၤ လၢတၢ်မၤထီၣ်မၤထီတၢ် ဖဲအလီၢ်အိၣ် တက့ၢ်. 30 ဒီးသု တဒုးသးအုး ယွၤအသးစီဆှံ တဂ့ၤ. လၢအဝဲဒၣ်န့ၣ် သုဘၣ် တၢ်ဃံၤဃာ်သု, တုၤတၢ်ပှ့ၤက့ၤ အမုၢ်တနံၤ ဘၣ်န့ၣ်လီၤ. 31 ကယဲၢ် တၢ်အခၣ်, ဒီးတၢ်သးဒိၣ်, ဒီးတၢ်သးဟ့, ဒီး တၢ်ကလာ်တၢ်, ဒီးဒုၣ်ဒွဲၣ်တၢ်, ဒီး ကယဲၢ် တၢ်အအၢအသီ ခဲလၢာ်န့ၣ်, ကွံာ်တ့ၢ်ကွံာ် တက့ၢ်. 32 ဒီးဝံသးစူၤလိာ် သုသး, သူၣ်ကညီၤ သးကညီၤလိာ်သုသး, ပျၢ်လိာ် သုတၢ်, ဒ်ယွၤ အိၣ်လၢခရံာ် အပူၤ ပျၢ်သုတၢ် အသိးန့ၣ် တက့ၢ်.

1 မၤသးဒ်န့ၣ်ဒီး, ကဲထီၣ် ပှၤကွၢ်လိ ယွၤ ဒ်ဖိသးဘိ အသိးန့ၣ် တက့ၢ်. 2 လဲၤသုဝဲ လၢတၢ်အဲၣ်တၢ်ကွံ အပူၤ, ဒ်ခရံာ် အဲၣ်ပှၤကွံပှၤ, ဒီးဟ့ၣ်လီၤကွံာ်အသး လၢပဂီၢ် လၢတၢ်မၤ ဘူၣ်ဒီး တၢ်လုၢ် လၢယွၤ လၢတၢ်နၢမူ အဂီၢ် အသိး တက့ၢ်. 3 မ့မ့ၢ် တၢ်မၤကမၣ်မုၣ်ကမၣ်ခွါ, ဒီးတၢ်တကဆှီဘၣ် ထီရီၤတမံၤ မ့ၢ်ဂ့ၤ, တၢ်သးကွံ မ့ၢ်ဂ့ၤ ထဲအမံၤ, မ်ပှၤသုတပှ့ၤဘၣ် လၢသုကျါ တဂ့ၤ, ဒ်ပှၤစီဆှံ ဂ့ၤမၤဝဲ အသိးန့ၣ်လီၤ. 4 ဒီးတၢ်ကတိၤ ဆူဖျိးဆူပျၤ, ဒီးတၢ်ကတိၤ ဟးဂူာ် ဟးဂီၤ, ဒီးတၢ်ကတိၤ လိာ်ဃိၢ်လိာ်ကွဲန့ၣ်, မ့ၢ်အတဂ့ၤ တဘၣ်ဘၣ်ဒီး, သုတကတိၤအီၤ တဂ့ၤ, အခိၣ်တလိာ်, ကတိၤတၢ် လၢတၢ်စံးထီၣ်ပတြၢၤ ယွၤအဘျုးအဖှိၣ် တက့ၢ်. 5 အဂ့ၢ်ဒ်အံၤ, တၢ်အံၤသုသ့ၣ်ညါ လၢကယဲၢ် ပှၤမၤကမၣ်မုၣ်ကမၣ်ခွါ မ့ၢ်ဂ့ၤ, ပှၤအဲၣ်တလ့ၤအဲၣ်တဘီ မ့ၢ်ဂ့ၤ, ပှၤသးကွံတၢ် မ့ၢ်ဂ့ၤ, (လၢအမ့ၢ် ပှၤဘါတၢ်ဂီၤ,) န့ၢ်ဘၣ်သါတၢ် လၢခရံာ် ဒီးယွၤအဘီအမုၢ် အပူၤ တသ့ဘၣ် နီတဂၤဘၣ်. 6 သုတဒုးလီသုသး လၢပှၤအတၢ်ကတိၤ ကလီကလီ နီတဂၤတဂ့ၤ. အဂ့ၢ်ဒ်အံၤ, မ့ၢ်တၢ်န့ၣ်တဖၣ် အဃိ ဒီး, ယွၤအတၢ်သးဒိၣ် ဟဲဘၣ် ပှၤတစူၢ်ဘၣ် တၢ်ဘၣ်တဖၣ်န့ၣ်လီၤ. 7 မၤသးဒ်န့ၣ်ဒီး, သုတမၤဃုာ် ဒီးအီၤ တဂ့ၤ. 8 အဂ့ၢ်ဒ်အံၤ, လၢသီန့ၣ် သုမ့ၢ် တၢ်ခံး, မ့မ့ၢ် ခဲကနံၣ်အံၤ သုမ့ၢ် တၢ်ကပီၤ လၢကစၢ်အပူၤလီၤ. လဲၤတၢ် ဒ်တၢ်ကပီၤဖိ အသိးန့ၣ် တက့ၢ်. 9 အဂ့ၢ်ဒ်အံၤ, တၢ်ကပီၤ အတၤသၣ် မ့ၢ် ကယဲၢ် တၢ်မၤဂ့ၤ, ဒီးတၢ်တီတၢ်လိၤ, ဒီးတၢ်မ့ၢ်တၢ်တီလီၤ. 10 ဂုာ် ဃုသ့ၣ်ညါတၢ်လၢအဘၣ်ကစၢ်အသးတက့ၢ်. 11 ဒီးသု တမၤဃုာ် ဒီးတၢ်ခံး အတၢ်မၤ လၢအတၤသၣ် တအိၣ်ဘၣ်န့ၣ် တဂ့ၤ, အခိၣ်တလိာ်, သိၣ်ဃီၣ်အီၤ တက့ၢ်. 12 အဂ့ၢ်ဒ်အံၤ, တၢ် လၢအဝဲသ့ၣ် မၤ လၢတၢ်ခူသူၣ်န့ၣ်, ထဲပစံၣ်ဃဲၤအီၤ ဒီး, မ့ၢ်တၢ်မဲာ်ဆှးလီၤ. 13 ဘၣ်ဆၣ်ဒီး ကယဲၢ် တၢ် လၢအဘၣ် တၢ်သိၣ်ဃီၣ်န့ၣ်, မ့ၢ်အဘၣ် တၢ်လီၣ်ဖျါထီၣ် အီၤလၢတၢ်ကပီၤလီၤ. အဂ့ၢ်ဒ်အံၤ, ကယဲၢ် တၢ်လၢအမၤဖျါတၢ်န့ၣ်မ့ၢ် တၢ်ကပီၤလီၤ. 14 မၤသးဒ်န့ၣ်ဒီး တၢ်စံးဝဲဒၣ် ပှၤလၢအမံ, နၤဧၢ, ဖုသံနီၣ် တက့ၢ်. ဂဲၤဆၢထၢၣ်က့ၤ လၢတၢ်သံ တက့ၢ်, ဒီးခရံာ် ကဟ့ၣ်လီၤနၤ လၢတၢ်ကပီၤလီၤ. 15 မၤသးဒ်န့ၣ်ဒီး တိၢ် သုသး ဒ်သိး သုကလဲၤ ကွၢ်ဟုၣ်ကွၢ်စုးတၢ်, တမ့ၢ်ဘၣ် ဒ်ပှၤဟးဂီၤဖိ အသိးဘၣ်, မ့ၢ်ဒ်ပှၤကူၣ်တၢ်သ့ အသိးန့ၣ် တက့ၢ်. 16 ပှ့ၤက့ၤအဆၢကတီၢ် တက့ၢ်. အဂ့ၢ်ဒ်အံၤ, မုၢ်နံၤတဖၣ်န့ၣ် မ့ၢ် အအၢအသီလီၤ. 17 မၤသးဒ်န့ၣ်ဒီး, ကဲထီၣ် လၢပှၤဟးဂီၤဖိ တဂ့ၤ, မ့မ့ၢ် တၢ်ဘၣ်ကစၢ်အသး ဒ်လဲၣ်ဒ်လဲၣ်န့ၣ် သ့ၣ်ညါနၢ်ပၢၢ် တက့ၢ်. 18 ဒီးအီမူၤ သုသး လၢစပံးထံ တဂ့ၤ. လၢအဝဲန့ၣ် အပူၤ, မ့ၢ်တၢ်လုၣ်ကိလုၣ်ကပာ်လီၤ. မ့မ့ၢ် အိၣ်လၢပှဲၤ ဒီးသးန့ၣ် တက့ၢ်. 19 ကတိၤလိာ်သုသး လၢထါစံးထီၣ်ပတြၢၤ, ဒီး တၢ်သးဝံၣ်, ဒီးထါ ဘၣ်ဃးဒီးသးန့ၣ်, ဒီးအုၣ်ထီၣ်, ဒီးစံးထီၣ်ပတြၢၤ ကစၢ် လၢသုသူၣ်ကံၢ်သးလဲ တက့ၢ်. 20 စံးထီၣ်ပတြၢၤ ပၢ်ယွၤ အဘျုးအဖှိၣ် တဘိယူၢ်ဃီ လၢတၢ်ခဲလၢာ် အဃိ, လၢပကစၢ် ယ့ၣ်ၡူးခရံာ် အမံၤန့ၣ် တက့ၢ်. 21 ပာ်လီၤလိာ်သုသး သကိးသကိး လၢသုဖီလာ် လၢတၢ်ပျံၤ ခရံာ် အပူၤ တက့ၢ်. 22 ပိာ်မုၣ်သ့ၣ်ဧၢ, ပာ်လီၤ သုသး လၢသုဝၤ အဖီလာ်, ဒ်လၢကစၢ်န့ၣ် အသိး တက့ၢ်. 23 အဂ့ၢ်ဒ်အံၤ, ဝၤမ့ၢ် မါအခိၣ်, ဒ်ခရံာ် မ့ၢ်တၢ်အိၣ်ဖှိၣ် အခိၣ် အသိးန့ၣ်, ဒီးအဝဲဒၣ်န့ၣ်မ့ၢ် ပှၤအုၣ်က့ၤခီၣ်က့ၤ ပနီၢ်ခိတဂၤ လီၤ. 24 မၤသးဒ်န့ၣ်ဒီး ဒ်တၢ်အိၣ်ဖှိၣ် အိၣ်လၢခရံာ် အဖီလာ် အသိးန့ၣ်, မ် မါသ့ၣ်တဖၣ် ပာ်လီၤအသး လၢအဝၤဒၣ်ဝဲ အဖီလာ် လၢတၢ်ခဲလၢာ် အပူၤ ဒ်န့ၣ်သိး တက့ၢ်. 25 ပိာ်ခွါသ့ၣ်ဧၢ, အဲၣ်သုမါ, ဒ်ခရံာ် အဲၣ် တၢ်အိၣ်ဖှိၣ်, ဒီး ဟ့ၣ်လီၤကွံာ်အသး လၢအဂီၢ်, 26 ဒ်သိး ကမၤစီဆှံအီၤ လၢတၢ်သ့စီ လၢထံ, လၢတၢ်အကလုၢ်အကထါ အဃိ, 27 ဒ်သိး အကပာ်အီၤ လၢအမဲာ်ညါဒၣ်ဝဲ, တၢ်အိၣ်ဖှိၣ် အိၣ်ဒီး အလၤအကပီၤ, ဒီးအမဲၣ်သူမဲၣ်ဂီၤ မ့ၢ်ဂ့ၤ, အဖံးသွံး မ့ၢ်ဂ့ၤ, တၢ်ဒ်န့ၣ်သိးတဖၣ် မ့ၢ်ဂ့ၤ, တအိၣ်ဘၣ်, မ့ၢ်ဒ်သိး အကစီကဆှံ, ဒီးတသံၣ်သူတမီၢ်ကျာ်ဘၣ်လီၤ. 28 ဒ်န့ၣ်အသိး ပိာ်ခွါသ့ၣ်တဖၣ် ဂ့ၤအဲၣ် အမါဒၣ်ဝဲ, ဒ်အအဲၣ် အနီၢ်ခိဒၣ်ဝဲ အသိးန့ၣ်လီၤ. ပှၤလၢအအဲၣ်အမါဒၣ်ဝဲန့ၣ် အဲၣ်အသးဒၣ်ဝဲလီၤ. 29 အဂ့ၢ်ဒ်အံၤ, ပှၤလၢအသးဟ့အညၣ်ဒၣ်ဝဲ တအိၣ်ဘၣ် နီတဂၤဘၣ်. မ့ၢ်အလုၢ်ဝဲ, ဒီးအံးက့ၤကွၢ်က့ၤဝဲ, ဒ်ခရံာ် အံးက့ၤကွၢ်က့ၤ အတၢ်အိၣ်ဖှိၣ် အသိးန့ၣ်လီၤ. 30 အဂ့ၢ်ဒ်အံၤ, ပမ့ၢ် အနီၢ်ခိ အဂီၤတဖၣ် (ဒီးလၢအညၣ်, ဒီး အဃံတဖၣ်)လီၤ. 31 မ့ၢ်တၢ်န့ၣ် အဃိဒီး, ပိာ်ခွါ ကဟးသဒၣ် အမိၢ် ဒီးအပၢ်, ဒီးကဘျုးအသး ဒီးအမါ, ဒီးအဝဲ ခံဂၤန့ၣ် ကကဲထီၣ် တညၣ်ဃီလီၤ. 32 တၢ်အံၤမ့ၢ် တၢ်ခူသူၣ်ဖးဒိၣ်လီၤ. ဘၣ်ဆၣ်ဒီး ယစံးတၢ်န့ၣ်မ့ၢ် လၢခရံာ် ဒီးအတၢ်အိၣ်ဖှိၣ် အဂ့ၢ်လီၤ. 33 ဘၣ်ဆၣ်ဒီး သုဝဲဒၣ်အံၤ, ဒ်သုအဲၣ်လီၤသုသး အသိး, တဂၤအဲၣ်အမါ, တဂၤအဲၣ်အမါဒၣ်ဝဲ တက့ၢ်. ဒီးပိာ်မုၣ်န့ၣ် မ် အယူးယီၣ် အဝၤ တက့ၢ်.


အ့းဖ့းစူး Ephesians 6

1 ဖိသၣ်သ့ၣ်ဧၢ, စူၢ် သုမိၢ်သုပၢ် လၢကစၢ် အပူၤ တက့ၢ်. အဂ့ၢ်ဒ်အံၤ, တၢ်န့ၣ်မ့ၢ် အတီအလိၤလီၤ. 2 ယူးယီၣ် နမိၢ် ဒီးနပၢ် တက့ၢ်. တၢ်န့ၣ်မ့ၢ် တၢ်မၤလိာ် အခီၣ်ထံး တဘီ လၢအအိၣ်ဒီး တၢ်စံးပာ်လီၤ. 3 ဒ်သိး နကဘီၣ်ထီၣ်ညီထီၣ်, ဒီးနသး ကကၢကခိး လၢဟီၣ်ခိၣ်ချၢလီၤ. 4 ပၢ်သ့ၣ်ဧၢ, မၤဒိၣ်ထီၣ် သုဖိတဖၣ်အသး တဂ့ၤ. မ့မ့ၢ် လုၢ်အီၣ်အီၤ လၢကစၢ် အတၢ်သိၣ်တၢ်သီ, ဒီးအတၢ်သိၣ်ဃီၣ်သီဃီၣ် အပူၤ တက့ၢ်. 5 ကုၢ်သ့ၣ်ဧၢ, စူၢ် သုကစၢ် ဘၣ်ဃးဒီးဖံးဒီးညၣ်အံၤ, လၢ တၢ်ပျံၤ, ဒီးတၢ်ကနိး, လၢသုသး ဒီဖျၢၣ်ညါ, ဒ်လၢခရံာ် အသိးန့ၣ် တက့ၢ်. 6 တမ့ၢ်ဘၣ် ထဲလၢသုအိၣ် လၢအမဲာ်ညါ ဒ်ပှၤလၢအမၤတၢ် ဘၣ်ပှၤကညီအသး အသိးန့ၣ်ဘၣ်. မ့ၢ် ဒ်ခရံာ်အကုၢ် အသိးဒီး, မၤတၢ် ဘၣ်ယွၤအသး လၢသု သူၣ်ကံၢ်သးလဲ, 7 ဒီးမၤကုၢ် အတၢ်မၤ လၢသးဂ့ၤ, တမ့ၢ်ဘၣ် ဒ်လၢပှၤကညီ အဂီၢ် အသိးဘၣ်, မ့ၢ်ဒ် လၢကစၢ် အဂီၢ် အသိးန့ၣ်လီၤ. 8 အဂ့ၢ်ဒ်အံၤ, သုသ့ၣ်ညါ လၢဖဲဒၣ် ပှၤ လၢအမၤ တၢ်ဂ့ၤ, ပှၤကုၢ်ဖိ မ့ၢ်ဂ့ၤ, ပှၤသဘျ့ဖိ မ့ၢ်ဂ့ၤ, ကန့ၢ်ဘၣ်တၢ် လၢကစၢ် အစုပူၤ, ဒ်အမၤတၢ် အသိးလီၤ. 9 ဒီးကစၢ်သ့ၣ်ဧၢ, မၤ အဝဲသ့ၣ်တဖၣ် ဒ်န့ၣ်အသိး, ဒီးကတိၤပျံၤတၢ် တဂ့ၤ. အဂ့ၢ်ဒ်အံၤ, သုသ့ၣ်ညါ လၢသုကစၢ် ဒီးအဝဲသ့ၣ် အကစၢ်, အိၣ်စ့ၢ်ကီး လၢမူခိၣ်, ဒီးတကွၢ်မဲာ်ဘၣ် ပှၤကညီဘၣ်လီၤ. 10 တၢ်ကတိၤ လၢခံကတၢၢ်, ယပုၢ်သ့ၣ်ဝဲၢ်သ့ၣ်ဧၢ, အိၣ်ဆူၣ်အိၣ်ချ့ လၢကစၢ်အပူၤ, ဒီးလၢအဝဲဒၣ် အစိအကမီၤ အဂံၢ်အဘါ အပူၤ တက့ၢ်. 11 သိးထီၣ် ယွၤအစုကဝဲၤ ခဲလၢာ်, ဒ်သိး သုတြီ မုၣ်ကီၤလံၢ် အတၢ်လီတၢ်ဝ့ၤ ကသ့န့ၣ် တက့ၢ်. 12 အဂ့ၢ်ဒ်အံၤ, တမ့ၢ်ဘၣ် ပကနိ ဒီးတၢ်သွံၣ် ဒီးတၢ်ဖံးတၢ်ညၣ်ဘၣ်, မ့ၢ်လၢတၢ်အခိၣ်, ဒီးတၢ်အစိအကမီၤ, ဒီးအအံၤ တဃၣ် အတၢ်ခံးအကစၢ်, တၢ်နါ အိၣ်လၢမူခိၣ် အလီၢ်တဖၣ်လီၤ. 13 မၤသးဒ်န့ၣ်ဒီး, ဟံးန့ၢ် ယွၤအစုကဝဲၤ ခဲလၢာ်, ဒ်သိး သုဆၢထၢၣ် လၢမုၢ်နံၤ အအၢန့ၣ် ကသ့, ဒီး ဒ်သိး သုမၤ တၢ်ခဲလၢာ် ဝံၤဒီး, သုကဆၢထၢၣ် တက့ၢ်. 14 မၤသးဒ်န့ၣ်ဒီး, ကံၢ်တူာ် သုယီၢ်ဒ့ ဒီးတၢ်မ့ၢ်တၢ်တီ, ဒီး သိးထီၣ် တၢ်တီတၢ်လိၤ အသဃိး, 15 ဒီးဖျီၣ် သုခီၣ် ဒီးတၢ်သးခုအကစီၣ် ဘၣ်ဃးဒီး တၢ်ဃူတၢ်ဖိး အတၢ်ကတဲာ်ကတီၤ, ဒီးဆၢထၢၣ် တက့ၢ်. 16 လၢတၢ်ခဲလၢာ် အဖီခိၣ်န့ၣ်, ဒ်သိး သုမၤလီၤပံာ် မုၣ်ကီၤလံၢ် အပျၢ်မ့ၣ်အူ ခဲလၢာ် လၢအီၤကသ့ဒီး, ဟံးထီၣ် တၢ်နာ် အကတီၤ တက့ၢ်. 17 ဒီး ကုာ်ထီၣ် တၢ်အုၣ်က့ၤခီၣ်က့ၤ အခိၣ်ကုာ်သုး, ဒီးဟံးထီၣ် သးအနး လၢအမ့ၢ် ယွၤအကလုၢ်အကထါ တက့ၢ်. 18 ဘါထုကဖၣ်တၢ် လၢကယဲၢ် တၢ်ဘါထုကဖၣ်, ဒီးတၢ်ဃ့ကညး ကိးအကတီၢ်ဒဲး, လၢသုသူၣ်ကံၢ်သးလဲ, ဒီးဆိးသီ သပှၢ်ပှၢ် လၢတၢ်န့ၣ် အဂ့ၢ်, ဒီးဘါထုကဖၣ်န့ၢ် ပှၤစီဆှံခဲလၢာ် အဂီၢ်, 19 ဒီးယဂီၢ်, ဒ်သိး တၢ်ကဟ့ၣ် ယအဲးထီၣ် ယထးခိၣ် အိၣ်ဒီးယသးခူတလ့ၢ်, ဒ်သိး ယကမၤဖျါထီၣ် တၢ်သးခုအကစီၣ် အတၢ်ခူသူၣ်, 20 လၢယမ့ၢ်အကလူး တဂၤ လၢအဘၣ် တၢ်စၢဃာ်, ဒ်သိး ယကစံၣ်တဲၤတဲလီၤ အီၤခူတလ့ၢ်, ဒ်ယဂ့ၤ စံၣ်တဲၤတဲလီၤတၢ် အသိးန့ၣ် တက့ၢ်. 21 ဘၣ်ဆၣ်ဒီး ဒ်သိး သုကသ့ၣ်ညါစ့ၢ်ကီး တၢ် လၢအဘၣ်ဃးဒီးယၤ, တၢ် လၢယမၤန့ၣ် ဒီး, ဒီပုၢ်ဝဲၢ် လၢတၢ်အဲၣ်အီၤ, ဒီးတၢ်အခ့အပှၤ လၢအကလုၢ်တီ လၢကစၢ် အပူၤ, စီၤတူဃံၤကူး တဂၤန့ၣ်, ကဘိးဘၣ်သ့ၣ်ညါသု လၢတၢ်ခဲလၢာ်လီၤ. 22 ဒ်သိး သုကသ့ၣ်ညါတၢ် ဘၣ်ဃးဒီး ယၤ, ဒ်သိး အကမၤမုာ်ထီၣ်က့ၤ သုသးဒီး, ယမၢ အလဲၤဆူ သုအိၣ် လၢတၢ်န့ၣ် အဃိလီၤ. 23 မ်တၢ်ဃူတၢ်ဖိး ဒီးတၢ်အဲၣ်တၢ်ကွံ အိၣ်ဒီး တၢ်နာ် ဟဲလၢပၢ်ယွၤ, ဒီးကစၢ် ယ့ၣ်ၡူးခရံာ်န့ၣ်, ဘၣ်ပဒီပုၢ်ဝဲၢ်န့ၣ် တက့ၢ်. 24 ပှၤလၢအအဲၣ် ပကစၢ် ယ့ၣ်ၡူးခရံာ် လၢအသူၣ်ကံၢ်သးလဲ ခဲလၢာ်န့ၣ်, မ်တၢ်ဘျုးတၢ်ဖှိၣ် ကအိၣ်ဒီးအီၤ တက့ၢ်.